Nr.60 /31.03.2019

„După douazeci de ani” de CNAS – cu bune și cu lecții de învățat

Comunicat de presă

Asociația medicilor de familie București-Ilfov (AMFB) a organizat joi, 28.03.2019, o dezbatere privind misiunea, evoluția și perspectivele asigurărilor de sănătate din România în cadrul Conferinței de medicina familiei cu participare internațională „Echilibrul delicat între știință, artă și comunicare” din 28 - 31 martie 2019, dezbatere prilejuită de cei douăzeci de ani de funcționare a Casei naționale de asigurări sociale de sănătate și a caselor județene.

Scopul acesteia a fost să aducă împreună personalități care fac sau au facut parte din echipele de conducere ale CNAS si MS, reprezentanți ai pacienților și practicieni care să traseze liniile posibile de evoluție ale sistemului public de asigurări, evitând pe cât posibil neînțelegerile mutuale și greșelile trecute. Schițarea unei perspective coerente de viitor este cel mai bun mod de a aniversa cei douăzeci de ani de asigurări de sănătate în România.

Obiectivul nostru ca medici de familie este să asigurăm la nivele tot mai înalte de competență și performanță starea de sănătate a populației, respectiv integrarea îngrijirilor și ghidarea pacienților în cazul bolii. Invitații la dezbatere (de la miniștri până la medici cu experiență, reprezentanți ai pacienților și consultanți independenți) au acoperit aceste subiecte cu competență și sinceritate.

România va avea în sfârşit, după 20 de ani de reformă, un program de investiții în cabinetele de medicina familiei. Va fi finanțat printr-un program al Băncii Mondiale în valoare de 800 milione de euro care va demara în luna august 2019. Săptămâna viitoare vor avea loc discuții la Ministerul Finanțelor şi Ministerul Sănătății la invitația celor doi miniștri aflați la dezbatere, cu o parte din reprezentanții organizațiilor medicilor de familie.

Programul de investiții va contribui la implementarea master planurilor regionale din Sănătate dezvoltate în anul 2016 și aprobate prin Ordinul MS nr 1376/2016 pentru aprobarea Planurilor regionale de servicii de sănătate, a Strategiei Naționale de Sănătate pentru perioada 2014-2020 aprobată prin HG 1028/2014 și a Strategiei de dezvoltare a asistenței medicale primare 2012-2020 dezvoltată pentru Ministerul Sănătății printr-un program al Bancii Mondiale în anul 2012.

Pentru a avea un sistem sanitar care să funcționeze eficient și în folosul pacientului e nevoie să se țină cont de experiența ultimilor douazeci de ani, pentru a întări ceea ce e bine, pentru a corecta greșelile. Un sistem sanitar „sănătos” are la baza o medicină de familie puternică, dezvoltată, care să poată fi fundația solidă a piramidei acestui sistem.

***Asociația medicilor de familie București - Ilfov*** *își propune să desfășoare activități de interes comunitar, având ca scop crearea şi dezvoltarea cadrului organizatoric necesar pentru promovarea intereselor profesiei de medic de familie, pe plan ştiinţific, legislativ, juridic şi economic, pentru dezvoltarea unor raporturi instituţionalizate cu autorităţile publice, cu alte organizaţii similare din ţară şi străinătate, cu societatea civilă.*

**Consiliul director al AMFB**